钦定古今图书集成/明伦汇编/官常典/第488卷 > 宇文忻
## 钦定古今图书集成/明伦汇编/官常典/第488卷 > 宇文忻

按《隋书》本传，“忻字仲乐，本朔方人，徙京兆。祖莫豆干，
魏安平公。父贵，周大司马、许国公。忻幼而敏慧，为儿
童时，与群辈游戏，辄为部伍，进止行列，无不用命，有
识者见而异之。年十二，能左右驰射，骁捷若飞。𢘆谓
所亲曰：‘自古名将，唯以韩、白、卫、霍为美谈，吾察其行
事，未足多尚。若使与仆并时，不令竖子独擅高名也’。”
其少小慷慨如此。年十八，从周齐王宪讨突厥有功，
拜仪同三司，赐爵兴固县公。韦孝宽之镇玉壁也，以
忻骁勇，请与同行。屡有战功，加位开府、骠骑将军，进
爵化政郡公，邑二千户。从武帝伐齐，攻拔晋州。齐后
主亲驭六军，兵势甚盛，帝惮之，欲旋师。忻谏曰：“以陛
下之圣武，乘敌人之荒纵，何往不克。若使齐人更得
令主，君臣协力，虽汤、武之势，未易平也。今主暗臣愚，
兵无斗志，虽有百万之众，实为陛下奉耳。”帝从之，战
遂大克。及帝攻陷并州，先胜后败。帝为贼所窘，左右
皆歼，帝挺身而遁。诸将多劝帝还，忻勃然而进曰：“自
陛下克晋州，破高纬，乘胜逐北，以至于此。致令伪主
奔波，关东响振。自古行兵用师，未有若斯之盛也。昨
日破城，将士轻敌，微有不利，何足为怀。丈夫当死中
求生，败中取胜。今者破竹，其势已成，奈何弃之而去。”
帝纳其言。明日复战，遂拔晋阳。及齐平，进位大将军，
赐物千段。寻与乌丸轨破陈将吴明彻于吕梁，进位
柱国，赐奴婢二百口，除豫州总管。高祖龙潜时，与忻
情好甚协，及为丞相，恩顾弥隆。尉迥作乱，以忻为行
军总管，从韦孝宽击之。时兵屯河阳，诸军莫敢先进。
帝令高颎驰驿监军，与颎密谋进取者，惟忻而已。迥
遣子惇盛兵武陟，忻先锋击走之。进临相州，迥遣精
甲三千，伏于野马冈，欲邀官军。忻以五百骑袭之，斩
获略尽。进至草桥，迥又拒守，忻率奇兵击破之，直趍
邺下。迥背城结阵，与官军大战，官军不利。时邺城士
女观战者数万人，忻与高颎、李询等谋曰：“事急矣，当
以权道破之。”于是击所观者，大嚣而走，转相腾藉，声
如雷霆。忻乃传呼曰：“贼败矣！”众军复振。齐力急击之，
迥军大败。及平邺城，以功加上柱国，赐奴婢二百口，
马牛羊万计。高祖顾谓忻曰：“尉迥倾山东之众，连百
万之师，公举无遗策，战无全阵，诚天下之英杰也。”进
封英国公，增邑三千户。自是以后，每参帷幄，出入卧
内，禅代之际，忻有力焉。后拜右领军大将军，恩顾弥
重。忻妙解兵法，驭戎齐整，当时六军有一善事，虽非
忻所建，在下辄相谓曰：“此必英公法也。”其见推服如
此。后改封杞国公。上尝欲令忻率兵击突厥，高颎言
于上曰：“忻有异志，不可委以大兵。”乃止。忻既佐命功
臣，频经将领，有威名于当世。上由是微忌焉，以谴去
官。忻与梁士彦昵狎，数相往来，士彦时亦怨望，阴图
不轨。忻谓士彦曰：“帝王岂有常乎，相扶即是。公于蒲
州起事，我必从征，两阵相当，然后连结，天下可图也。”
谋泄，伏诛，年六十四，家口籍没。